Blåbær vokser både som undervegetasjon i skog og i åpent landskap som lyngheier og snaufjell i den lavalpine sone. Blåbærgranskog der undervegetasjonen består av blåbær, smyle og moser er svært vanlig på Østlandet og i Trøndelag. Andre vanlige planter i denne skogtypen er tyttebær, maiblom, skogstjerne, gullris, nikkevintergrønn og hårfrytle. Blåbær er også vanlig i furu-, bjørke-, eike- og bøkeskog.